b'\n_START_ARTICLE_\nSuzuki PV\n_START_SECTION_\nHistoriaa\n_START_PARAGRAPH_\nVuonna 1981 Solifer alkoi tuoda maahan uutta pienipy\xc3\xb6r\xc3\xa4ist\xc3\xa4 kaksitahtimoottorista Suzuki PV:t\xc3\xa4 Honda Monkeyn haastajaksi._NEWLINE_Vuodesta 1981 valmistetusta Solifer-Suzuki PV50 -mallista j\xc3\xa4tettiin aikanaan vallinneen 60 kilogramman painorajoituksen takia pois monia osia, muun muassa tavaratelineet, tuore\xc3\xb6ljyvoitelupumppu  ja -s\xc3\xa4ili\xc3\xb6 ja vilkut. Lis\xc3\xa4ksi mopoon tehtiin rakenteellisia muutoksia, jotta nopeus saataisiin rajoitettua silloiseen 40 kilometriin tunnissa (nyk. 45 km/h).                                    _NEWLINE_Jo ennen Soliferin maahantuonnin aloittamista Suomeen oltiin tuotu Japanista muutamia Suzuki-EPO PV50 mopoja vuosimallia 1979. N\xc3\xa4iss\xc3\xa4 on edell\xc3\xa4 mainitut puuttuvat osat paikoillaan ja t\xc3\xa4m\xc3\xa4 tekee niist\xc3\xa4 moninkertaisesti kalliimpia kuin Soliferin maahantuomista malleista. _NEWLINE_Honda Monkeyhyn eli "Mankiin" verrattuna Suzuki PV:n etuina olivat rajoittamattomana paljon tehokkaampi moottori ja 4-vaihteinen vaihdelaatikko k\xc3\xa4sikytkimell\xc3\xa4 - Monkeysta vastaava nelivaihteinen malli esiteltiin vasta 1987. Japanilaisessa mallissa vaihdelaatikosta l\xc3\xb6ytyi viel\xc3\xa4 viideskin pyk\xc3\xa4l\xc3\xa4, mutta huippunopeuden rajoittamiseksi t\xc3\xa4m\xc3\xa4 vaihde poistettiin. _NEWLINE_Vuoden 1981 Suzuki PV:n suositushinta oli 3\xc2\xa0290 markkaa (noin 1\xc2\xa0480 euroa vuonna 2019) ja vuonna 2000 uudesta moposta pyydettiin noin 12\xc2\xa0000 markkaa (noin 2\xc2\xa0620 euroa vuonna 2019).\n_START_SECTION_\nVuosimallit\n_START_PARAGRAPH_\nVuoden 1981 PV:ss\xc3\xa4 oli k\xc3\xa4rjellinen sytytys, joka vaihtui k\xc3\xa4rjett\xc3\xb6m\xc3\xa4\xc3\xa4n CDI-sytytykseen vuonna 1983. Viel\xc3\xa4 1989 mopo oli pysynyt v\xc3\xa4rej\xc3\xa4 lukuun ottamatta samana. Vuoden 1990 malliin tuli uudenmallinen, neliskulmainen etulamppu joka jollain tasolla onkin PV:n tunnusmerkki. Lis\xc3\xa4ksi s\xc3\xa4hk\xc3\xb6j\xc3\xa4rjestelm\xc3\xa4 uudistui, vanhoissa vuosimalleissa j\xc3\xa4nnitteens\xc3\xa4\xc3\xa4din oli 1 - johtoinen, uudemmissa 3 - johtoinen. Vuosina 1981-1993 \xc3\xb6ljyn sekoitussuhde oli 3%, \xc3\xb6ljyn laadusta riippuen. Vuonna 1994 j\xc3\xa4nnitteens\xc3\xa4\xc3\xa4timen paikka vaihtui hieman, ja vuonna 1994, kun mopojen painorajoitus poistui, PV uudistui enemm\xc3\xa4n: Vanhan, l\xc3\xa4p\xc3\xa4tt\xc3\xb6m\xc3\xa4n sylinterin tilalle tuli l\xc3\xa4pp\xc3\xa4sylinteri, kaasuttimeksi vaihdettiin isompi Mikunin 14-millinen SH, vanhan 12-millisen tilalle ja mopo sai viimeinkin tuore\xc3\xb6ljyvoiteluj\xc3\xa4rjestelm\xc3\xa4n. Vuonna 1998 Suzukille ominainen neliskulmainen etulamppu sai v\xc3\xa4isty\xc3\xa4 uuden py\xc3\xb6re\xc3\xa4n tielt\xc3\xa4, samoin takalamppu uudistui. Samaan aikaan mopoon vaihtui s\xc3\xa4hk\xc3\xb6j\xc3\xa4rjestelm\xc3\xa4 joka tuotti 12 voltin j\xc3\xa4nnitteen, ja valot kirkastuivat huomattavasti. Mopo uudistui viel\xc3\xa4 kerran vuonna 2000, jolloin PV sai muun muassa akun, virtalukon ja vapaavalon mittaristoon. Vuoden 2000 malli j\xc3\xa4i viimeiseksi Suomeen tuoduksi, kun EU-direktiivin my\xc3\xb6t\xc3\xa4 lakia uudistettiin, niin etteiv\xc3\xa4t PV:n rumpujarrut en\xc3\xa4\xc3\xa4 vastanneet vaadittuja, jolloin PV:n valmistus lopetettiin Japanissa vuonna 2000.'